ATP vil sammen med en række af verdens tungeste investorer forsøge af stoppe det ødelæggende fokus på kortsigtede afkast.

Jakob Martini, f. 1977, er journalist på Finans, hvor han dækker banker, pension og realkredit. Han har beskæftiget sig med forskellige grene af erhvervsjournalistikken i en årrække. På dagbladet Børsen har han siden 2008 dækket klima og kultur ud fra en pengevinkel. I 2012 blev han en del af Børsens finansredaktion, inden han skiftede til Finans i september 2014. Jakob gør en dyd ud af at trække svært gennemskuelige problemstillinger frem i lyset. På finansområdet har det bl.a. ført til lovændringer og øget kontrol omkring investeringsforeninger og pensionsselskaber. Jakob er desuden erklæret rock-nørd, elsker sine vinylplader og kan tale længe og indgående om Manchester United.

ATP-direktør Carsten Stendevad er sammen med nogle af verdens tungeste investorer gået til kamp mod spekulanterne i den finansielle sektor. Stendevad og hans allierede fra bl.a. amerikanske Blackrock, canadiske CPPIB og indiske Tata vil gøre op med et alt for kortsigtet fokus på at skaffe afkast her og nu.

Når virksomheder og investorer primært har fokus på at levere varen i det kommende kvartal, risikerer man ifølge ATP-direktøren at gå glip af investeringer, som på lang sigt kan blive guld værd for både virksomheder og den helt almindelige pensionskunde.

»Investorerne smider et af de vigtigste investeringskort væk, når man tænker kortsigtet. Det er en god ide at købe noget, når det er billigt - og sælge det, når det er dyrt. Og det er bare nemmere at gøre over en meget lang horisont,« siger Carsten Stendevad.

Han mener samtidig, at investorernes utålmodige jagt på hurtige afkast skader samfundet, fordi det fører til ikke-konstruktive investeringsbeslutninger.

»For samfundet er det en fordel at have langsigtet tålmodig kapital. Over en lang horisont er det lettere at få overensstemmelse mellem et højt afkast og en høj samfundsværdi,« siger Carsten Stendevad.

De tunge investorer i arbejdsgruppen »Focusing Capital on the Long Term« har arbejdet på sagen i halvandet år. Målet er at ændre spillepladen, så man ikke konstant bliver målt og vejet på kortsigtede afkast.

»I USA er det overdrevne fokus blandt investorer og virksomheder på det korte sigt dybt alvorligt. Men presset kan vi alle jo mærke, også her i Danmark,« siger Carsten Stendevad.

De kommercielle pensionsselskaber laver hele tiden kortsigtede skønhedskonkurrencer omkring, hvordan de har klaret sig på afkast, og så bruger de det massivt, når man skal prøve at hente nye kunder. Carsten Tanggaard, professor i finansiering på Aarhus Universitet

Carsten Tanggaard, der er professor i finansiering på Aarhus Universitet, genkender i høj grad problemet herhjemme, hvor pensionsselskaberne i stigende grad kæmper om de bedste kortsigtede afkast.

»De kommercielle pensionsselskaber laver hele tiden kortsigtede skønhedskonkurrencer omkring, hvordan de har klaret sig på afkast, og så bruger de det massivt, når man skal prøve at hente nye kunder. Alle vil jo gerne have et godt afkast, men problemet er bare, at det afkast man har fået over tre måneder eller tre år kan være de rene tilfældigheder,« siger han.

Hos landets største kommercielle pensionsselskab PFA erkender koncerndirektør Anders Damgaard, at man i branchen fokuserer for meget på kortsigtede afkast.

»Det er jeg enig i. Men det er jo vanskeligt, når man laver kvartals- og halvårsmeddelelser. Så er fokusset på, hvordan det er gået i det halve år, og der skal både vi som branche og medierne være bedre til at putte det i den rigtige kontekst, så vi får lagt det rigtige fokus på vores investeringer,« siger han.